**Tlačová správa:** *Detský deň zdravia v Baníckom múzeu v Rožňave*

V Rožňave, 7.9.2020

**V Baníckom múzeu si pripomenú Svetový deň srdca**

Vysoká škola zdravotníctva a sociálnej práce sv. Alžbety, detašované pracovisko Rožňava v spolupráci s Baníckym múzeom v Rožňave, kultúrnym zariadením Košického samosprávneho kraja a Mestom Rožňava organizuje pri príležitosti Svetového dňa srdca „**Detský deň zdravia v Baníckom múzeu v Rožňave**“.

Podujatie zamerané **pre žiakov prvého stupňa ZŠ** sa uskutoční **29. septembra 2020** od 9:00 v Zážitkovom centre Sentinel na Šafárikovej ul. 43.

Na mladých účastníkov čakajú rôzne edukačné hry a aktivity pripravované v záujme výchovy k zdraviu a ochrane životného prostredia. Zároveň v rámci prebiehajúcich Dní európskeho kultúrneho dedičstva 2020 absolvujú bezplatnú prehliadku Expozície prírody Slovenského krasu a priľahlých oblastí.

Svetový deň srdca si už od roku 2000 každoročne pripomíname 29. septembra. Je podporovaný Svetovou zdravotníckou organizáciou (WHO), Svetovou federáciou pre zdravé srdce (WHF) a organizáciou UNESCO.

Výchovu k zdravému životnému štýlu je možné chápať ako vzájomnú interakciu zdravej výživy, zdravého pohybu, vnútornej pohody. Je zameraná na nadobúdanie základných pravidiel ochrany zdravia a na zabezpečovanie ich uplatňovania - poznávanie samého seba, svojich potrieb, získavanie poznatkov o zdravom životnom štýle, podporovanie a rozvíjanie hodnôt a postojov zdravého spôsobu života, rozvíjanie spôsobilostí napomáhajúcich k samostatnému rozhodovaniu sa v rôznych situáciách, podporovanie ochrany svojho zdravia a zdravia iných.

Cieľom podujatia je získať nové poznatky o zdraví hravou formou prostredníctvomaktivít pre žiakov na prvom stupni ZŠ, zoradené podľa obsahu a zamerania do tematických okruhov „zdravá výživa, poznaj sám seba, čo škodí môjmu telu, zachráň kamaráta, separovanie odpadov“.

Viac informácií o podujatiach Baníckeho múzea v Rožňave nájdete na stránke [www.banmuz.sk](http://www.banmuz.sk).

*Tešíme sa na vás!*